PGS on üks võimalustest selekteerimaks välja kõige elujõulisemad embrüod, vähendamaks patsiendi jaoks siirdamiste arvu ja emotsionaalset pinget ning andmaks vastuse paljude paaride küsimusele: Miks me rasedaks ei jää? Embrüo kromosoomide analüüs võimaldab rasestumise tõenäosust parandada väga erinevates patsientide gruppides. Kuna embrüote kromosoomide mutatsioonide esinemissagedus tõuseb naise vananedes, siis on IVF ravis alates naise 37 eluaastast soovitatav kasutada PGS protseduuri. Samuti annab antud protseduur häid tulemusi patsientidel, kellel varem on esinenud korduvaid raseduste katkemisi või on IVF protseduur korduvalt ebaõnnestunud. Lisaks on uuring näidustatud raske mehepoolse viljatuse esinemisel.
Antud protseduuris analüüsitakse embrüotes kõiki kromosoome ning emakasse siiratakse ainult õige kromosoomide arvu ning struktuuriga embrüoid. Seega toimub embrüote geneetiline valik juba enne nende siirdamist emakasse, mistõttu paraneb rasestumise tõenäosus ning väheneb raseduse katkemise tõenäosus. Lisaks suureneb terve lapse sünni tõenäosus, kuna enne siirdamist analüüsitakse embrüoid ka sagedasemate geneetiliste haiguste suhtes, s.h. Down’i sündroom.